Lënia e duhanit
Taksat shihen si strategjia më e efektshme për të ndaluar pirjen
Shumë duhanpirës e fillojnë cigaren kur janë të rinj, për të zbuluar më vonë se nuk mund ta harrojnë kollaj zakonin . Ky është një shqetësim i madh për shëndetin publik. Si rezultat , shkencëtarët në të gjithë botën, në qeveri dhe në institucionet private, janë duke punuar mbi mënyrat për të ndihmuar njerëzit të ndalojnë pirjen e duhanit. Në zyrën e Joanna Cohen në Institutin Johns Hopkins për Kontrollin Global të Duhanit , ka paketa cigaresh nga të gjitha llojet, ... disa janë të frikshme , ndërsa të tjerat të bukura. Me kufizimet e reklamave në shumë vende, kompanitë e cigareve janë duke përdorur paketat si mjete reklamuese. Qeveritë i përdorin ato për të dekurajuar pirjen e duhanit. Hulumtues si zonja Cohen thonë se taksat janë nxitja më e mirë për të pakësuar pirjen e duhanit . Organizata Botërore e Shëndetësisë po u bën thirrje qeverive të rrisin taksat mbi produktet e duhanit. OBSH-ja thotë se taksat e larta janë veçanërisht efektive në pakësimin e përdorimit të duhanit në mesin e grupeve me të ardhura më të ulëta dhe në pengimin e të rinjve qysh në fillim. Organizata thotë se një rritje e taksave prej 10 për qind pakëson përdorimin e duhanit nga 4 për qind në vendet me të ardhura të larta, deri në 8 për qind në shumicën e vendeve me të ardhura të ulëta dhe mesatare. Statistikat tregojnë se janë një miliard duhanpirës në botë, pothuajse një në pesë vetë. Duhani vret deri në gjysmën e përdoruesve të tij. Disa njerëz thonë se nëse duhani do të ishte i ndaluar, ata nuk do të pinin duhan. Të tjerë thonë se janë aq të varur nga duhani, saqë do ta pinin atë edhe pse i dinë rreziqet shëndetësore. Joanna Cohen thotë se qeveritë gjithashtu duhet të hartojnë më shumë strategji në mënyrë që ata që përpiqen ta lënë duhanin, të jenë më të suksesshëm . Ekspertët e shëndetit publik presin që numri i vdekjeve nga përdorimi i duhanit të rritet në vitet që vijnë, veçanërisht në vendet me të ardhura të mesme, ku pritet të shohim shumicën e sëmundjeve që lidhen me duhanin. Ekspertët shpresojnë që strategjitë e reja për të parandaluar pirjen e duhanit, do të pakësojnë numrin e njerëzve që fillojnë duhanin.